## Uredba o izmjenama i dopunama Zakona o platnom prometu u zemlji

### NN 138/1997 (19.12.1997.), Uredba o izmjenama i dopunama Zakona o platnom prometu u zemlji

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Sabora
Republike Hrvatske ("Narodne novine", broj 104/97), Vlada Republike Hrvatske
je na sjednici održanoj 18. prosinca 1997. godine donijela

## **UREDBU**

### **O IZMJENAMA I DOPUNAMA ZAKONA O PLATNOM PROMETU U ZEMLJI**

Članak 1.

U Zakonu o platnom prometu u zemlji ("Narodne novine", broj 27/93) u
članku 5. iza stavka 3. dodaje se novi stavak 4. koji glasi:

"Ovlaštene organizacije dužne su tijelima nadležnim za porezni odnosno
financijski nadzor, na njihovo traženje, dostaviti podatke o plaćanjima
s računa sudionika - pravnih osoba i fizičkih osoba koje obavljaju registriranu
djelatnost, za koje vode račune."

Članak 2.

Članak 6. mijenja se i glasi:

"Sudionici - pravne osobe i fizičke osobe koje obavljaju registriranu
djelatnost dužni su novčana sredstva voditi na računu kod ovlaštenih organizacija
i sva plaćanja obavljati preko tih računa.

Iznimno od stavka 1. ovoga članka, pravne osobe i fizičke osobe koje
obavljaju registriranu djelatnost mogu plaćati gotovim novcem na način
i pod uvjetima koje propiše Narodna banka Hrvatske".

Članak 3.

U članku 9. stavku 1. točka 2. mijenja se i glasi:

"2) prima u depozit sredstva s računa depozitara, depozite utvrđene
zakonom i sredstva na temelju posebnog ugovora."

Članak 4.

Članak 25. mijenja se i glasi:

"Članak 25.

Plaćanje s računa u smislu odredbi članka 3. ovog Zakona, provodi se
do visine pokrića na računu. Pokrićem se smatra raspoloživi saldo na računu
od prethodnog dana, uvećan za priljev sredstava tijekom dana i sredstva
kredita na podlozi ugovora o tekućem računu s depozitnom institucijom u
smislu članka 13. stavka 3. ovoga Zakona, a umanjen za plaćanja u tom danu
do časa utvrđivanja pokrića.

Ako se plaćanje provodi pravnoj ili fizičkoj osobi čija se sredstva
po viđenju na njenom računu uključuju u depozit druge depozitne institucije,
različite od platiteljeve, pored uvjeta pokrića prema odredbama stavka
1. ovoga članka, mora biti zadovoljen i uvjet da istodobno na žiro-računu
njegove depozitne institucije postoji potražni saldo najmanje u visini
kojom treba zadužiti žiro--račun platitelja."

Članak 5.

Iza članka 25. dodaju se novi članci 25a. i 25b. koji glase:

"Članak 25a.

Ako nakon dnevne obrade naloga u Zavodu, eventualnog angažiranja kredita
na tržištu novca i dobivanja kredita od Narodne banke Hrvatske depozitna
institucija iskaže negativni saldo na njenom računu ili ako je za pokriće
negativnog salda korišten interventni kredit Narodne banke Hrvatske, Zavod
će idući radni dan započeti kontrolu primjene odredbe članka 25. stavka
2. ovoga Zakona.

Zavod će provoditi kontrolu primjene odredbi članka 25. stavka 2. ovog
Zakona i u slučaju ako depozitna institucija ima u Zavodu evidentirane
nenamirene obveze u smislu članka 33. stavka 4. ovog Zakona.

Ako se zbog kontrole primjene odredbi članka 25. stavka 2. ovog Zakona
ne mogu provoditi zadana plaćanja, Zavod o tome izvještava Narodnu banku
Hrvatske i dotičnu depozitnu instituciju.

Članak 25b.

Zavod provodi kontrolu primjene odredbi članka 25. stavka 2. ovog Zakona
dok depozitna institucija ne pokrije negativni saldo na svom računu, ne
vrati interventni kredit, odnosno dok ne namiri evidentirane nenamirene
obveze u Zavodu.

O eventualnom produženju roka vraćanja interventnog kredita, Narodna
banka Hrvatske izvještava Zavod.

Ako depozitna institucija nakon dospijeća ne vrati sredstva interventnog
kredita, Zavod ispostavlja nalog i provodi naplatu u korist Narodne banke
Hrvatske."

Članak 6.

U članku 26. stavku 1. iza riječi "prisilnu naplatu" stavlja se zarez
i dodaju riječi "naloge za plaćanje zakonskih obveza ili javnih prihoda".

Članak 7.

Članak 29. mijenja se i glasi:

"Članak 29.

Sudionici su dužni za svoja novčana sredstva koja se evidentiraju na
računima kod Zavoda odrediti jednu ili više depozitnih institucija kod
kojih će se ta sredstva dnevno uključivati kao depozit po viđenju i s tim
depozitnim institucijama zaključiti ugovor o depozitu.

Sudionik je dužan za svoje redovito poslovanje otvoriti u Zavodu onoliko
računa s koliko je depozitnih institucija zaključio ugovor o depozitu.

Novčana sredstva na računima depozitara i depoziti utvrđeni zakonom
dnevno se uključuju kao depozit po viđenju Narodne banke Hrvatske.

Narodna banka Hrvatske može, temeljem posebnog ugovora, uključivati
u svoj depozit i pojedine račune za naplatu prihoda izvanproračunskih fondova
na razini države.

Nalozi za uključenje sredstava iz stavka 1. i 3. ovog članka izvršavaju
se istog datuma kada su ispostavljeni".

Članak 8.

Članci 30. i 31. brišu se.

Članak 9.

Članak 33. mijenja se i glasi:

"Članak 33.

Ovlaštena organizacija dužna je naloge za plaćanje primljene od sudionika
i drugih ovlaštenih organizacija izvršiti idući radni dan od dana primitka,
ako su ispunjeni uvjeti iz ovog Zakona.

Iznimno od stavka 1. ovog članka, ovlaštena organizacija dužna je naloge
za plaćanje koje daju Narodna banka Hrvatske, depozitne institucije, državni
proračun i korisnici sredstava državnog proračuna, sudionici za plaćanje
između deponenata iste depozitne institucije kao i naloge koje Narodna
banka Hrvatske svojom odlukom utvrdi s visokim prioritetom izvršiti istoga
dana kada ih je primila, ako su ispunjeni uvjeti iz ovog Zakona.

Ovlaštena organizacija dužna je primljene naloge za plaćanje koji se
odnose na sudionike čiji se računi vode kod druge ovlaštene organizacije
predati Zavodu odmah, a najkasnije idućeg radnog dana.

Nalozi koje se nije moglo provesti zbog neispunjavanja uvjeta iz članka
25. ovog Zakona, evidentiraju se u ovlaštenoj organizaciji prema vremenskom
redoslijedu primitka i tim redom ih se provodi čim se ispune uvjeti iz
ovog Zakona ili ih se vraća nalogodavatelju ako on to traži.

Ako je zbog ograničenja iz ovog Zakona moguće provesti samo dio naloga,
ovlaštena organizacija izvještava o tome dotičnu depozitnu instituciju,
koja u dogovoru sa svojim deponentima određuje redoslijed provođenja i
o tome izvještava nadležnu ovlaštenu organizaciju.

Odluku iz stavka 2. ovog članka Narodna banka Hrvatske donijet će u
roku od sedam dana od dana stupanja na snagu ove Uredbe."

Članak 10.

U članku 54. stavku 1. riječi "od 3.000.000 do 10.000.000 hrvatskih
dinara" zamjenjuju se riječima "od 3.000 do 10.000 kuna", a iza riječi
"pravna osoba" dodaju se riječi "i fizička osoba koja obavlja registriranu
djelatnost".

U stavku 2. riječi "od 100.000 do 500.000 hrvatskih dinara" zamjenjuju
se riječima "od 100 do 500 kuna".

Članak 11.

U članku 55. stavku 1. riječi "od 10.000.000 do 15.000.000 hrvatskih
dinara" zamjenjuju se riječima "od 10.000 do 15.000 kuna".

U stavku 1. pod a) iza riječi "pravna osoba" dodaju se riječi "i fizička
osoba koja obavlja registriranu djelatnost".

U stavku 1. pod a) iza točke 1. dodaju se nove točke 2. i 3. koje glase:

"2. ako obavlja plaćanje gotovim novcem protivno odluci Narodne banke
Hrvatske (članak 6. stavak 2.)

3. ako o dospijeću zakonskih obveza ili javnih prihoda ne podnese naloge
za plaćanje tih obveza neovisno o raspoloživim sredstvima na računu kod
ovlaštene organizacije (članak 58. stavak 1.)"

U stakvu 1. pod b) točke 3., 6. i 7. mijenjaju se i glase:

"3. ako ne izvrši naloge za plaćanje i ne postupi na način određen u
članku 26. ovog Zakona,

6. ako nalog za plaćanje izvrši suprotno odredbi članka 33. ovog Zakona,

7. ako primljeni nalog za plaćanje koji se odnosi na sudionika čiji
se računi vode kod druge ovlaštene organizacije ne preda Zavodu u roku
(članak 33. stavak 3.)"

U stavku 1. pod b) iza točke 11. dodaje se nova točka 12. koja glasi:

"12. ako na traženje tijela nadležnih za porezni odnosno financijski
nadzor ne dostavi podatke o plaćanjima s računa sudionika - pravnih osoba
i fizičkih osoba koje obavljaju registriranu djelatnost (članak 5. stavak
4.)"

U stavku 1. pod c) točka 2. briše se.

U stavku 1. pod d) točka 2. mijenja se i glasi:

"2 ako ne postupi po odredbi članka 29. ovog Zakona".

U stavku 1. pod d) točka 3. briše se.

U stavku 2. riječi "od 300.000 do 1.000.000 hrvatskih dinara" zamjenjuju
se riječima "od 300 do 1.000 kuna".

Članak 12.

U članku 58. stavak 1. mijenja se i glasi:

"Pravna osoba i fizička osoba koja obavlja registriranu djelatnost dužne
su o dospijeću zakonskih obveza ili javnih prihoda podnijeti naloge za
plaćanje tih obveza ovlaštenoj organizaciji u kojoj vode račune, neovisno
o raspoloživim sredstvima na računima."

Članak 13.

Članak 61. mijenja se i glasi:

"Članak 61.

Ovlaštena organizacija neće provesti naloge za plaćanje uz koje se istodobno
moraju platiti zakonske obveze ili javni prihod ako prethodno nisu plaćene
te obveze.

Ovlaštena organizacija iz prethodnog stavka obavlja kontrolu točnosti
obračuna i uplata doprinosa iz plaća i doprinosa na plaće.

Ako pravna osoba i fizička osoba koja obavlja registriranu djelatnost
ne isplaćuje plaću dužna je podnijeti ovlaštenoj organizaciji naloge za
uplatu doprinosa u rokovima utvrđenim posebnim propisima.

Ukoliko pravna osoba i fizička osoba koja obavlja registriranu djelatnost
iz prethodnog stavka ne podnese naloge za uplatu doprinosa, ovlaštena organizacija
dužna je izvršiti obračun i naplatu s računa te pravne osobe i fizičke
osobe koja obavlja registriranu djelatnost na temelju broja zaposlenih
iz posljednjeg obračuna plaće.

Naloge za uplatu doprinosa iz ovog članka ovlaštena organizacija izvršava
prije evidentiranih naloga po članku 33. stavku 4. ovoga Zakona.

Pravne osobe koje isplaćuju dividende ili akontacije dividendi, dužne
su pri davanju naloga za isplatu dividende podnijeti ovlaštenoj organizaciji
potvrde Porezne uprave, Republičkog fonda mirovinskog i invalidskog osiguranja
radnika Hrvatske i Hrvatskog zavoda za zdravstveno osiguranje da su u cijelosti
podmirile obveze uplate poreza, prireza i doprinosa. Ukoliko pravne osobe
ne podnesu navedene potvrde, ovlaštena organizacija neće provesti naloge
za isplatu dividende."

Članak 14.

Iza članka 61. dodaje se novi članak 61a. koji glasi:

"Članak 61a.

Ovlaštena organizacija kod koje se vode novčana sredstva pravne ili
fizičke osobe izvršava rješenje inspektora financijske policije kojim je
toj osobi naloženo plaćanje javnih prihoda.

Novčanom kaznom od 4.000 do 40.000 kuna kaznit će se za privredni prijestup
ovlaštena organizacija ako ne izvrši rješenje iz stavka 1. ovog članka.

Novčanom kaznom od 500 do 2.000 kuna kaznit će se za privredni prijestup
i odgovorna osoba u ovlaštenoj organizaciji ako ne izvrši rješenje iz stavka
1. ovog članka."

Članak 15.

Iza članka 61a. dodaje se novi članak 61b. koji glasi:

"Članak 61b.

Iznimno od odredbi članka 33. stavka 4. i članka 61. stavka 5. ovog
Zakona, ovlaštena organizacija izvršava naloge za plaćanje sudionika iz
sredstava dobivenih na osnovi rješenja Vlade Republike Hrvatske prije svih
drugih nepodmirenih obveza sudionika".

Članak 16.

Sudionici koji na dan početka primjene ove Uredbe imaju zaključene ugovore
o uključivanju svojih novčanih sredstava u depozit više depozitnih institucija,
dok te ugovore ne usklade s odredbama stavka 1. i 2. članka 29. Zakona
o platnom prometu u zemlji, ne mogu obavljati plaćanja sa svog računa.

Članak 17.

Sudionici koji na dan početka primjene ove Uredbe nisu imali zaključene
ugovore o deponiranju sredstava sa svojeg računa niti s jednom depozitnom
institucijom ne mogu obavljati plaćanja sa svojeg računa dok ne postupe
u skladu s odredbama stavaka 1. i 2. članka 29. Zakona o platnom prometu
u zemlji.

Članak 18.

Potanje naputke za provedbu ove Uredbe koji se odnose na postupanje
Zavoda i vlasnika računa otvorenih u Zavodu donosi glavni direktor Zavoda.

Članak 19.

Stupanjem na snagu ove Uredbe prestaje važiti Uredba o izmjenama i dopunama
Zakona o platnom prometu u zemlji ("Narodne novine", broj 32/97).

Provedbeni propisi doneseni na temelju Uredbe iz stavka 1. ovog članka
ostaju na snazi i primjenjuju se do donošenja novih provedbenih propisa
na temelju ove Uredbe.

Članak 20.

Ova Uredba stupa na snagu danom objave u "Narodnim novinama", a primjenjuje
se od 1. siječnja 1998. godine.

Klasa: 450-08/97-01/04
Urbroj: 5030116-97-1
Zagreb, 18. prosinca 1997.

Predsjednik **mr. Zlatko Mateša,** v. r.

Uredba, NN 138/1997-1968